पंकज मिश्र
पंकज मिश्र (जन्म 9 फ़रवरी 1969) एक भारतीय निबंधकार, उपन्यासकार और समाजवादी हैं। इनके गैर-गल्प लेखन कार्यों में टेम्पटेशंश ऑफ़ दि वेस्ट: हाउ टू बी मॉडर्न इन इंडिया, पाकिस्तान, तिबेट, एंड बियोंड, फ्रॉम दि रुइन्स ऑफ़ एम्पायर: दि इंटेलेक्चुअल्स हू रिमेड एशिया, और अ ग्रेट कामर: एन्काउंटर्स विद चाइना एंड इट्स नेबर्स शामिल हैं। इन्हें 2000 में प्रकाशित उपन्यास दि रोमांटिक्स से शुरूआती प्रसिद्धि हासिल हुई थी। इनके लेख कई प्रतिष्ठित सामयिक प्रकाशनों में शामिल रहे हैं जिनमें दि गॉर्डियन, दि न्यू यॉर्क टाइम्स, दि न्यू यॉर्कर इत्यादि विशेष रूप से उल्लेखनीय हैं। सलिल त्रिपाठी, नियल फ़र्गुसन और जॉर्डन पेटरसन जैसे लोगों के साथ इनके साहित्यिक विवाद भी चर्चा का विषय रह चुके हैं। 2014 में इन्हें गैर-गल्प (नॉन-फ़िक्शन) रचनाओं के लिए येल विश्वविद्यालय का प्रतिष्ठित विंड्हम-कैंपबेल पुरस्कार भी प्राप्त हो चुका है। झाँसी में जन्में मिश्र की शिक्षा इलाहाबाद विश्वविद्यालय एवं जवाहरलाल नेहरू विश्वविद्यालय में हुई और वर्तमान में वे अमेरिका में रहते हैं।